РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

11 Број: 06-2/519-21

16. и 17. децембар 2021. године

Београд

**ЗАПИСНИК**

**56. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 16. и 17. ДЕЦЕМБРА 2021. ГОДИНЕ, У ВРАЊУ**

Седница је почела у 11,50 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Оливера Пешић, Бобан Бирманчевић (само 17. децембра), Братимир Васиљевић и Војислав Вујић (само 16. децембра).

Седници су присуствовали заменици чланова Одбора: Снежана Петровић (заменик Ане Чарапић, члана Одбора) и Муамер Бачевац (заменик Милорада Мијатовића, члана Одбора).

Седници нису присуствовали чланови Одбора: Душко Тарбук, Соња Влаховић, Горан Ковачевић, Владимир Маринковић, Душан Бајатовић, Љиљана Кузмановић Вујаковић и Золтан Пек, као ни заменици чланова.

Седници су присуствовали и народни посланици: Ненад Крстић, Славиша Булатовић, Милан Илић и Невенка Костадинова.

 Седници Одбора присуствују:

**Представници Града Врања:**

др Слободан Миленковић - градоначелник

Зорица Јовић - заменик градоначелника

Дејан Тричковић - председник Скупштине града

Јелена Станковић - секретар Скупштине града

Бојан Костић - члан Градског већа

Ненад Тасић - начелник Одељења

Сузана Јовановић - шеф буџета

Тања Анђелковић - интерни ревизор

Драгана Димитријевић, одељење буџета

Стефан Николић, одељење буџета

Горан Петровић - директор ЈП „Нови дом“

**Представници Државне ревизорске институције**:

др Душко Пејовић, председник

др Бојана Митровић, потпредседник

Невенка Бојанић, члан Савета

Љиљана Димитријевић, члан Савета

Данимир Вулиновић, врховни државни ревизор

Ивица Гавриловић, врховни државни ревизор

Мирјана Гачевић, овлашћени државни ревизор

Ива Василић Миљић, начелник Службе

**Представници Министарства финансија:**

Данијела Вазура - државни секретар

Саша Стевановић -државни секретар

Ана Тешић - помоћник министра

Дарко Комненић - помоћник министра

Марко Гверо - директор Управе за трезор

Слободан Ердељан - директор Управе за дуван

Јелица Ћировић - помоћник директора Управе за дуван

Снежана Кнежевић - начелник Одељења у Упрви за дуван

Мирјана Радојевић - начелник Одељења у Управи за дуван

**Представници Транспарентност Србије:**

Злата Ђорђевић

Милош Ђорђевић

**Представници УНДП:**

Ненад Гршић

Ивица Стевановић

**као и представници организација цивилног друштва из Врања.**

На предлог председника, Одбор је једногласно (9 гласова за) усвојио следећи

**Д н е в н и р е д :**

1. Представљање Извештаја о ревизији консолидованих финансијских извештаја завршног рачуна буџета Града Врањe за 2018. годину, и

- Извештаја о ревизији финансијских извештаја Јавног предузећа за грејање и одржавање стамбених зграда и пословних просторија „Нови дом“ Врање за 2018. годину;

1. Давање сагласности на Предлог финансијског плана Државне ревизорске институције за 2022. годину и пројекције за 2023. и 2024. годину (број 400-1507/21 од 29. октобра 2021. године);
2. Представљање иницијатива за измене и допуне прописа на основу налаза и препорука из извештаја о ревизији за 2020. годину;
3. Представљање рада Управе за дуван.

Седницу Одбора отворила је др Александра Томић, председник Одбора.

Градоначелник Града Врања истакао је велики значај ревизорске контроле која се спроводи у јединицама локалне самоуправе; на основу препорука Државне ревозорске институције у овом граду унапређени су систем финансијског управљања и контроле, као и наплата пореских прихода; у току је поступак евидентирања имовине локалне самоуправе у складу са законом, а посебно је значајна дигитализација пословања која омогућава контролу преузимања нових обавеза на терет градског буџета.

**1. тачка дневног реда**: Представљање Извештаја о ревизији консолидованих финансијских извештаја завршног рачуна буџета Града Врања за 2018. годину и Извештаја о ревизији финансијских извештаја Јавног предузећа за грејање и одржавање стамбених зграда и пословних просторија „Нови дом“ Врање за 2018. годину

Председник Институције је на самом почетку излагања рекао да је завршни рачун буџета Града Врања за 2018. годину припремљен у складу са Законом о буџетском систему и другим пратећим прописима. Нагласио је да Град Врање припада групи јединица локалне самоуправе које су, у складу са законом, затражиле дозволу од ДРИ за ангажовање независне екстерне ревизије у циљу прибављања мишљења ревизора пре усвајања завршног рачуна на седници скупштине општине/града. Након спроведене ревизије, Државна ревизорска институција дала је мишљење са резервом на Извештај о ревизији консолидованих финансијских извештаја завршног рачуна буџета Града Врања за 2018. годину  јер су констатоване одређене неправилности у области вођења економских класификација, нефинансијске и финансијске имовине, пописа имовине и обавеза и функционисања система интерних контрола. Ревидирани субјекти су већ у самом поступку ревизије предузимали мере за отклањање утврђених неправилности; у току поступка ревизије Град Врање је донео 14 потребних правилника, а поступљено је по свим препорукама ДРИ за отклањање неправилности првог и другог приоритета. Државна ревизорска институција оценила је достављени одазивни извештај ревидираног субјекта као веродостојан и истинит.

На финансијске извештаје Јавног предузећа за грејање и одржавање стамбених зграда и пословних просторија „Нови дом“ Врање за 2018. годину ДРИ је дала, такође, мишљење са резервом; констатовано је да су извештаји припремљени у складу са законом и другим прописима али су утврђене и неправилности у областима финансијског управљања и контроле, евидентирања сталне и обртне имовине, капитала, краткоирочних обавеза, прихода и расхода, на основу којих је Државна ревизорска институција дала 24 препоруке за отклањање наведених недостатака, по којима је поступљено.

**2.тачка дневног реда:** Давање сагласности на Предлог финансијског плана Државне ревизорске институције за 2022. годину и пројекције за 2023. и 2024. годину

У складу са чланом 51. став 2. Закона о Државној ревизорској институцији, разматран је Предлог финансијског плана Државне ревизорске институције за 2022. годину и пројекције за 2023. и 2024. годину који је Савет Државне ревизорске институције доставио надлежном скупштинском одбору на сагласност.

У дискусији поводом овог документа учествовали су Верољуб Арсић и Александра Томић који су говорили о положају и уставном одређењу Државне ревизорске институције и потреби очувања њене независности.

С обзиром на то да је Предлог финансијског плана припремљен је у складу са одредбама Законa о буџету за 2022. годину, Одбор је једногласно (9 гласова за) донео

ОДЛУКУ

ДАЈЕ СЕ САГЛАСНОСТ на Предлог финансијског плана Државне ревизорске институције за 2022. годину и пројекцијама за 2023. и 2024. годину (број: 400-1507/21 од од 29. октобра 2021. године).

**3.тачка дневног реда:** Представљање иницијатива за измене и допуне прописа на основу налаза и препорука из извештаја о ревизији за 2020. годину

Председник Институције, у складу са законским овлашћењима утврђеним у члану 5. тачка 8) Закона о државној ревизорској институцији, образложио је препоруке Савета ДРИ за доношење, измене и допуне прописа у 2021. години, на основу налаза утврђених у извештајима о ревизији за 2020. годину, са упоредним прегледом датих препорука за измене и допуне прописа у 2020. години и препорукама датим пре 2020. године. Препорукама за доношење, измене и допуне прописа у 2021. години обухваћени су закони, уредбе, правилници и одређени подзаконски акти, а третирана су питања која нису уређена постојећим прописима, као и неусаглашеност одредби различитих закона или неусаглашеност одредби унутар истог закона, односно неусаглашеност подзаконских прописа са прописима више правне снаге и другим подзаконским прописима. Препорукама ДРИ прецизирају се, употпуњују или усаглашавају поједене одредбе у наведеним прописима. Препоруке за измене и допуне прописа садржане су и у посебним извештајима о ревизији, у облику скретања пажње на потребу измене и допуне одређеног прописа. Констатовано је да су Влада и Народна скупштина, у домену својих надлежности, поступиле по највећем броју препорука ДРИ за доношење, односно измене и допуне прописа из претходних година.

У дискусији поводом препорука ДРИ за доношење, измене и допуне прописа учествовали су: Зоран Бојанић, Војислав Вујић, Верољуб Арсић и Александра Томић, који су са председником Институције Душком Пејовићем и државним секретаром Сашом Стевановићем разговарали о потреби уједначавања прописа којима су регулисане плате и накнаде трошкова у јавном сектору, пре свега дневнице за службена путовања у земљи и иностранству, као и о потреби преиспитивања критеријума за расподелу трансферних средстава јединицама локалне самоуправе.

Први дан рада завршен је 15,10 часова

ДРУГИ ДАН РАДА – НАСТАВАК СЕДНИЦЕ - 17. децембар

**4.тачка дневног реда:** Представљање рада Управе за дуван.

У наставку седнице, Слободан Ердељан, директор Управе за дуван и Јелица Ћирковић, помоћник директора, представили су резултате рада Управе за дуван, као и даље развојне циљеве у смислу модернизације и аутоматизације пословних процеса.

Другог дана рада седница је почела у 9,30 часова и трајала је до 10 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић